Era-Iliada_web	Polipedes e Leontèu se trapauen laguens e ahiscauen as aquèus, de beròies armadures, a lutar pes naus; mès, tanlèu vederen as teucri atacant era muralha e as danaus en clamorosa hujuda, gesseren ath mès córrer entà combàter dauant des pòrtes, madeish que sanglars qu’en monte son escometudi per òmes e gossets, e en corvada corsa trinquen a arrinquen d’arraïc es plantes dera seuva; en tot deishar enténer eth croishit des sues dents, enquia qu’es òmes, lançant-les flèches, les treiguen era vida; atau ressonaue eth reludent bronze en pièch des eròis as còps que recebien, pr’amor que lutauen damb grana fòrça, fidant enes guerrèrs deth dessús dera muralha e ena sua pròpria fòrça.